Rådets afgørelse

af 28. januar 2002

om de principper, prioriteter, mellemliggende mål og betingelser, der skal indgå i tiltrædelsespartnerskabet med Cypern

(2002/84/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 555/2000 af 13. marts 2000 om iværksættelsen af foranstaltninger som led i førtiltrædelsesstrategien for Republikken Cypern og Republikken Malta(1),

under henvisning til forslag fra Kommissionen, og

ud fra følgende betragtninger:

(1) Det Europæiske Råd i Luxembourg udtalte, at tiltrædelsespartnerskabet er et nyt instrument, som udgør hovedaksen i den styrkede førtiltrædelsesstrategi.

(2) Forordning (EF) nr. 555/2000 supplerer forordning (EF) nr. 622/98(2), hvori det fastsættes, at Rådet med kvalificeret flertal på forslag af Kommissionen træffer afgørelse om de principper, prioriteter, mellemliggende mål og betingelser, der skal indgå i hvert tiltrædelsespartnerskab, og som forelægges hvert ansøgerland, samt om senere væsentlige tilpasninger heraf.

(3) Fællesskabets bistand er betinget af, at en række væsentlige elementer iagttages, herunder navnlig overholdelse af de forpligtelser, der følger af associeringsaftalen, og at der gøres fremskridt i retning af opfyldelse af Københavnskriterierne. Hvis et væsentligt element ikke er til stede, kan Rådet med kvalificeret flertal på forslag af Kommissionen træffe passende foranstaltninger med hensyn til enhver form for førtiltrædelsesbistand.

(4) I Kommissionens periodiske rapport fra 2001 gives der en objektiv analyse af Cyperns forberedelser til medlemskab og indkredses en række prioriterede områder, hvor der skal gøres en yderligere indsats.

(5) Cypern bør for at forberede sig til medlemskab fortsat ajourføre sit nationale program for overtagelsen af regelværket; dette program bør indeholde en tidsplan for virkeliggørelsen af de prioriteter og mellemliggende mål, der er fastlagt i tiltrædelsespartnerskabet.

(6) Cypern vil skulle sikre, at de relevante retlige og administrative strukturer til programmering, koordination, forvaltning, kontrol og evaluering af EF-førtiltrædelsesmidlerne er på plads.

(7) Det Europæiske Råd understregede i Helsingfors, at en politisk løsning vil lette Cyperns tiltrædelse af Den Europæiske Union. Hvis der ikke senest ved afslutningen af tiltrædelsesforhandlingerne er fundet en løsning, vil Rådets afgørelse om tiltrædelsen blive truffet, uden at ovenstående er en forhåndsbetingelse. I denne afgørelse vil Rådet tage hensyn til alle relevante faktorer -

TRUFFET FØLGENDE AFGØRELSE:

Artikel 1

I overensstemmelse med artikel 1, stk. 2, i forordning (EF) nr. 555/2000 er de principper, prioriteter, mellemliggende mål og betingelser, der skal gælde for tiltrædelsespartnerskabet for Cypern, fastlagt i bilaget hertil, som udgør en integrerende del af denne afgørelse.

Artikel 2

Gennemførelsen af tiltrædelsespartnerskabet gennemgås i associeringsaftalens organer og gennem de relevante organer i Rådet, som Kommissionen regelmæssigt skal aflægge rapport til.

Artikel 3

Denne afgørelse får virkning på tredjedagen efter offentliggørelsen i De Europæiske Fællesskabers Tidende.

Udfærdiget i Bruxelles, den 28. januar 2002.

På Rådets vegne

J. Piqué i Camps

Formand

(1) EFT L 68 af 16.3.2000, s. 3.

(2) Rådets forordning (EF) Nr. 622/98 af 16. marts 1998 om bistand som led i førtiltrædelses-strategien til de stater, der har ansøgt om tiltrædelse af Den Europæiske Union, og navnlig om etablering af tiltrædelsespartnerskaberEFT L 85 af 20.3.1998, s. 1).

BILAG

1. Indledning

På sit møde i Luxembourg i december 1997 besluttede Det Europæiske Råd, at tiltrædelsespartnerskabet skulle udgøre hovedaksen i den styrkede førtiltrædelsesstrategi, idet det danner en samlet ramme om alle former for bistand til ansøgerlandene. På den måde målretter Fællesskabet sin bistand efter de enkelte ansøgerlandes specifikke behov, således at der ydes støtte til at løse særlige problemer med henblik på tiltrædelse.

Der blev truffet afgørelse om det første tiltrædelsespartnerskab for Cypern i marts 2000. Denne revision er baseret på et forslag fra Kommissionen efter konsultation med Cypern og bygger på analysen i Kommissionens periodiske rapport fra 2001 om Cyperns fremskridt mod tiltrædelse.

2. Mål

Formålet med tiltrædelsespartnerskabet er inden for en enkelt ramme at fastlægge de prioriterede områder for den yderligere indsats, der er identificeret i Kommissionens periodiske rapport fra 2001 om Cyperns fremskridt mod medlemskab af Unionen, tillige med de finansielle midler til at hjælpe Cypern med at realisere disse prioriteter samt vilkårene for bistanden. Tiltrædelsespartnerskabet danner grundlag for en række policy-instrumenter, som vil blive benyttet til at hjælpe ansøgerlandene i deres forberedelser til medlemskab. De omfatter bl.a. det reviderede nationale program for overtagelsen af regelværket, der er udarbejdet af Cypern, finanstilsynsproceduren forud for tiltrædelse, det økonomiske førtiltrædelsesprogram, førtiltrædelsespagten om organiseret kriminalitet, en national beskæftigelsesstrategi i overensstemmelse med Den Europæiske Beskæftigelsesstrategi samt de sektorspecifikke planer, der kræves for deltagelse i strukturfondene efter medlemskab. Hvert af disse instrumenter er af forskellig art og forberedes og implementeres efter specifikke procedurer og kan støttes med førtiltrædelsesbistand. De udgør ikke en integrerende del af partnerskabet, men de prioriteter, de indeholder, vil være forenelige med det.

3. Principper

De vigtigste prioriterede områder, der er indkredset for hvert ansøgerland, vedrører dets evne til at påtage sig forpligtelserne til at opfylde Københavnskriterierne, ifølge hvilke det for medlemskab kræves, at:

- ansøgerlandet skal have oprettet stabile institutioner, der kan garantere demokratiet, retsstaten, menneskerettighederne og respekten for og beskyttelsen af mindretal

- ansøgerlandet skal have en fungerende markedsøkonomi og være i stand til at modstå konkurrencepresset og markedskræfterne i Unionen

- ansøgerlandet skal være i stand til at påtage sig forpligtelserne ved medlemskab og bl.a. tilslutte sig målene for politisk, økonomisk og monetær union.

På sit møde i Madrid i 1995 understregede Det Europæiske Råd, at ansøgerlandene skulle tilpasse deres administrative strukturer for at sikre en harmonisk anvendelse af Fællesskabets politikker efter tiltrædelsen, og i Luxembourg i 1997 fremhævede det, at omsætning af Fællesskabets regelværk i national lovgivning var en nødvendig, men ikke i sig selv tilstrækkelig betingelse; det er også nødvendigt at sikre, at det faktisk anvendes. På Det Europæiske Råds møder i Feira og Göteborg i henholdsvis 2000 og 2001 blev det bekræftet, at det var af afgørende betydning, at ansøgerlandene var i stand til at gennemføre og håndhæve regelværket, og at dette krævede en væsentlig indsats fra ansøgerlandenes side med hensyn til at styrke de administrative og retlige strukturer.

4. Prioriteter og mellemliggende mål

I Kommissionens periodiske rapporter understreges det foruden de fremskridt, der allerede er gjort, hvilken indsats ansøgerlandene endnu skal gøre på visse områder for at forberede sig på tiltrædelse. Dette betyder, at prioriteterne skal fordeles på mellemliggende stadier, hvert med præcise mål, som skal fastlægges i samarbejde med de berørte stater, og hvis indfrielse vil være betingende for omfanget af den bevilgede bistand og fremskridtene i igangværende forhandlinger med Cypern. De prioriteter, der er opført i det reviderede tiltrædelsespartnerskab, er blevet udvalgt på det grundlag, at det er realistisk at forvente, at Cypern kan indfri dem fuldt ud eller sikre en væsentlig udvikling i løbet af de næste to år (2002-2003). Blandt de angivne prioriteter er de anliggender, der kræver en særlig hurtig indsats, blevet fremhævet som sådan. Fremskridtene med realiseringen af prioriteterne i tiltrædelsespartnerskabet for 2000 er vurderet i den periodiske rapport fra 2001. Denne vurdering ligger til grund for prioriteterne for det aktuelle partnerskab.

Cypern forelagde i september 2000 en ajourført version af det nationale program for overtagelsen af regelværket (NPAA). NPAA indeholder en tidsplan for virkeliggørelsen af prioriteterne og de mellemliggende mål, som er baseret på tiltrædelsespartnerskabet for 2000, med angivelse af de fornødne administrative strukturer og finansielle ressourcer.

I tiltrædelsespartnerskabet angives de prioriterede indsatsområder for Cyperns forberedelser til medlemskab. Cypern vil ikke desto mindre skulle tage fat om alle de punkter, der er indkredset i den periodiske rapport fra 2001. Det er også vigtigt, at Cypern opfylder forpligtelserne med hensyn til tilnærmelse af lovgivning og gennemførelse af regelværket i henhold til de forpligtelser, der er indgået i associeringsaftalen og inden for rammerne af forhandlingsprocessen. Det skal nævnes, at indarbejdningen af regelværket i lovgivningen ikke i sig selv er tilstrækkeligt; det er også nødvendigt at sikre, at det faktisk anvendes efter samme standarder som dem, der gælder i EU. På alle nedenfor anførte områder er det nødvendigt med en troværdig og effektiv implementering og håndhævelse af regelværket.

På grundlag af analysen i Kommissionens periodiske rapport fra 2001 er der indkredset følgende prioriteter og mellemliggende mål for Cypern. Disse prioriteter er opstillet i overensstemmelse med strukturen i den periodiske rapport(1).

En indsats for en politisk løsning

- Fortsætte bestræbelserne for at finde en løsning på det cypriotiske problem under FN's auspicier.

Økonomiske kriterier

- Fremskynde liberaliseringen af en række beskyttede sektorer i økonomien, herunder telekommunikation, lufttransport og energi.

- Forbedre betingelserne for foretagsomhed og udvikling med særligt sigt på sektordiversificering og SMV'er.

Evne til at påtage sig forpligtelserne ved medlemskab

Frie varebevægelser

- Behov for særlig hurtig indsats: vedtagelse af rammelovgivning til gennemførelse af principperne i den nye og globale metode.

- Fortsætte gennemførelsen af direktiverne om den nye metode på basis af denne rammelovgivning; fortsætte tilpasningen af den resterende lovgivning om traditionelle sektorer, særlig vedrørende lægemidler til veterinær brug, kosmetik og levnedsmidler.

- Styrke den horisontale administrative infrastruktur og gennemførelseskapaciteten i sektorer, der er omfattet af produktspecifik lovgivning.

- Udforme og implementere en markedstilsynsstrategi.

- Tilpasse lovgivningen om offentlige indkøb efter Fællesskabets regelværk med hensyn til dækning og overvågning.

- Fortsætte screeningen af lovgivningen på det ikke-harmoniserede område og sikre, at den er i overensstemmelse med artikel 28 til 30 i EF-traktaten, og færdiggøre de administrative ordninger for den fremtidige overvågning på dette område.

Fri bevægelighed for personer

- Fuldføre tilpasningen i forbindelse med gensidig anerkendelse af erhvervskvalifikationer og eksamensbeviser og yderligere udvikle de fornødne administrative strukturer, uddannelses- og erhvervsuddannelsesprogrammer.

- Med hensyn til erhvervskvalifikationer, der er erhvervet før harmoniseringen, skal Cypern sætte særlig ind med foranstaltninger til at sikre, at alle fagfolk fra og med tiltrædelsen kan opfylde kravene i henhold til direktiverne.

- Styrke de relevante administrative strukturer til koordinering af den sociale sikring.

Fri udveksling af tjenesteydelser

- Behov for særlig hurtig indsats: Styrke tilsynet med finansielle tjenesteydelser.

- Fortsætte med at bringe andelskreditforeninger og kreditinstitutter på linje med regelværket.

Frie kapitalbevægelser

- Fortsætte med at tilpasse reglerne for mellem- og langfristede kapitaltransaktioner og bane vejen for efterfølgende liberalisering af kortfristede transaktioner.

- Liberalisere udenlandsk deltagelse i finansielle tjenesteydelser og turisme.

- Sikre efterlevelse af henstillingerne fra Financial Action Task Force.

- Fuldføre tilpasningen af lovgivningen til andet direktiv om hvidvaskning af penge.

Selskabslovgivning

- Tilpasse og håndhæve lovgivning om varemærker, ophavsret og beslægtede rettigheder; styrke den administrative kapacitet, særlig ved at styrke grænsekontrollen. Gøre en vedvarende indsats for at håndhæve intellektuel ejendomsret, særlig ved at bekæmpe piratkopiering og varemærkeforfalskning. Forbedre samarbejdet mellem håndhævende organer; intensivere uddannelsen af håndhævelsesinstanser, herunder dommere og anklagere.

Konkurrence

- Behov for særlig hurtig indsats: færdiggøre lovgivningen; bringe støtten til internationale forretningsselskaber (offshore) i overensstemmelse med Fællesskabets regelværk; styrke den administrative kapacitet yderligere (på både anti-trust- og statsstøttekontrolområdet); sikre, at anti-trust- og statsstøtteregler håndhæves; udarbejde en alsidig opgørelse over statsstøtte og en årsrapport; bringe de eksisterende støtteordninger på linje med Fællesskabets regelværk i god tid før tiltrædelsen; bevidstgøre markedsaktørerne og støtteydere om reglerne; intensivere uddannelsen af retsvæsenet specifikt i anti-trust- og statsstøtteanliggender.

Landbrug

- Oprette de nødvendige strukturer til udformning, gennemførelse, forvaltning, overvågning, kontrol og evaluering af EF-finansierede programmer for udvikling af landdistrikter.

- Fuldføre forberedelserne til gennemførelse og praktisk anvendelse af den fælles landbrugspolitiks forvaltningsmekanismer, særlig det integrerede forvaltnings- og kontrolsystem og det udbetalende organ og til gennemførelsen og håndhævelsen af lovgivningen om dyre- og plantesundhed og om levnedsmiddelsikkerhed; bringe de nuværende monopolers stilling og drift på linje med regelværket.

- Fortsætte tilpasningen af dyre- og plantesundhedslovgivningen og modernisere inspektionsordningerne.

- Fuldføre gennemførelsen af lovgivningen om overførbar spongiform encephalopati, plantepas, maksimalgrænseværdier for restkoncentrationer og husdyrs ernæring, og sikre implementering og håndhævelse, herunder testning for dyresygdomme, især overførbar spongiform encephalopati, i overensstemmelse med regelværket.

Fiskeri

- Fuldføre oprettelsen af passende administrative strukturer og tilvejebringe udstyr på centralt og regionalt plan til at sikre gennemførelsen af den fælles fiskeripolitik, herunder markedspolitikken, strukturprogrammer, der samfinansieres af det finansielle instrument til udvikling af fiskeriet, og et fiskerfartøjsregister.

- Indskrænke antallet af fiskerfartøjer, der opererer uden for Middelhavet i overensstemmelse med aftalte mål og tidsplaner.

Transportpolitik

- Behov for særlig hurtig indsats: fuldføre tilpasningen og gennemførelsen af søtransportlovgivningen under hensyn til den seneste udvikling, særlig styrke håndhævelsen af standarderne for sikkerhed til søs og yderligere styrke den administrative kapacitet i departementet for handelsflåden i overensstemmelse med departementets handlingsplan for 2000-2002 med henblik på at forbedre den cypriotiske flådes flagstatspræstationer.

- Fortsætte tilpasningen og styrke den administrative kapacitet inden for vejtransport, særlig transport af farligt gods, og inden for lufttransport (særlig sikkerhed i luften).

Beskatning

- Sikre tilpasning med Fællesskabets regelværkets bestemmelser om beskatning, særlig tilpasning af moms- og punktafgiftsordningerne, herunder overgangsmomsordningen. Behov for særlig hurtig indsats: fortsætte med tilpasningen af moms- og punktafgiftssatserne efter Fællesskabets regelværk og afskaffelse af diskriminerende foranstaltninger mod import fra EU.

- Sikre, at bestående og fremtidig skattelovgivning er i overensstemmelse med principperne i adfærdskodeksen for erhvervsbeskatning.

- Styrke den administrative kapacitet, herunder kontrol- og håndhævelsesprocedurerne, og administrativt samarbejde og gensidig bistand.

- Behov for særlig hurtig indsats: udvikle IT-systemer med henblik på elektronisk dataudveksling med Fællesskabet og dets medlemsstater.

Statistik

- Yderligere forbedre den statistiske kvalitet og dækning; Sikre passende ressourcer til en yderligere styrkelse af den statistiske kapacitet.

Socialpolitik og beskæftigelse

- Fortsætte med at støtte arbejdsmarkedets parters kapacitetsopbygningsbestræbelser, særlig med henblik på deres fremtidige rolle ved udarbejdelsen og gennemførelsen af EF's beskæftigelses- og socialpolitik, også Den Europæiske Socialfond, navnlig gennem en uafhængig dialog mellem parterne. Styrke den administrative kapacitet på området arbejdsret og ligestilling.

- Fuldføre tilpasningen og sikre en effektiv anvendelse af EF-lovgivningen, særlig med hensyn til ligebehandling af mænd og kvinder. Styrke de dermed forbundne administrative og håndhævende strukturer, herunder arbejdsinspektoraterne, og oprette en uafhængig garantifond for arbejdstagere i tilfælde af arbejdsgiverens insolvens. Vedtage lovgivning om ikke-diskrimination og fastlægge en tidsplan for dens gennemførelse.

- Fuldføre tilpasningen og gennemføre EF-lovgivningen om folkesundhed og tilpasse de nationale strukturer for tilsyn og kontrol med overførbare sygdomme og sundhedsovervågning og -information.

- Udarbejde en national strategi, herunder indsamling af data, med sigte på fremtidig deltagelse i den europæiske strategi for social integration.

Energi

- Fortsætte tilpasningen af kravene om olielagre; gøre en indsats for virkeligt at oprette lagre, herunder de nødvendige investeringer i lagerkapacitet, til at dække 90 dages behov; udvikle den administrative struktur.

- Træffe forberedelse til deltagelse i det interne energimarked, særlig hvad angår el-direktivet; fjerne de resterende prisfordrejninger; oprette en tilsynsmyndighed og en fælles systemoperatør for både transmission og distribution.

- Forbedre energieffektiviteten: gøre anvendelsen af vedvarende energikilder mere udbredt og styrke de relevante institutioner på området.

- Gennemføre henstillingerne i Rådets rapport om nuklear sikkerhed i udvidelsessammenhæng med særlig opmærksomhed på prioriteterne i rapporten.

Telekommunikation og informationsteknologi

- Vedtage en ny lov om telekommunikation og postservice og indføre et alsidigt reguleringssystem, særlig med hensyn til licensgivning, sammenkobling og alment tjenesteudbud, nummerering og databeskyttelse; afskaffe monopolet på mobil taletelefoni.

Regionalpolitik og koordination med strukturinstrumenterne

- Behov for særlig hurtig indsats: oprette en territorial organisation til effektiv gennemførelse af strukturfondsforordningerne.

- Udarbejde en sammenhængende udviklingsplan som krævet i strukturfondsforordningen; definere gennemførelsesstrukturerne i den endelige plan; definere forvaltnings- og udbetalingsmyndighederne; forbedre den administrative kapacitet, særlig med hensyn til ansættelse og uddannelse.

- Oprette de fornødne tilsyns- og evalueringssystemer for strukturfondene, særlig forhåndsevaluering, og til indsamling og behandling af de relevante statistiske oplysninger og indikatorer.

- Tilpasse lovgivning efter de specifikke finansforvaltnings- og kontrolprocedurer for de fremtidige struktur- og samhørighedsfonde i henhold til de relevante EF-forordninger.

- Foretage de tekniske forberedelser af projekter, der kan finansieres med bistand fra struktur- og samhørighedsfondene (forberedte projekter).

Miljø

- Fuldføre overtagelsen af Fællesskabets regelværk, særlig med hensyn til affaldsforvaltning.

- Fortsætte gennemførelsen af Fællesskabets regelværk med vægten særlig lagt på behandling af byspildevand og affald af emballage; opstille en gennemførelsesplan for vandrammedirektivet.

- Fortsætte med at styrke den administrative kapacitet og håndhævelsen, særlig med hensyn til lovgivning om naturbeskyttelse.

- Fortsætte med at integrere miljøbeskyttelseskravene ved fastlæggelse og gennemførelse af alle andre sektorpolitikker med sigte på at fremme bæredygtig udvikling.

Samarbejde om retlige og indre anliggender

- Fortsætte bestræbelserne for en redelig og effektiv anvendelse af loven om asyl, særlig bestemmelsen om åbenbart grundløse anmodninger. Sikre, at en uafhængig myndighed undersøger appellerede asylanmodninger; sikre, at gennemførelsesreglerne og -forskrifterne udformes i overensstemmelse med internationale og europæiske standarder; forbedre den administrative kapacitet på området og forholdene generelt i modtagelsescentre; indføre en ordning for integration af flygtninge.

- Fuld tilpasning til den fælles visumpolitik.

- Sørge for, at Schengen-handlingsplanen gennemføres og fortsætte forberedelserne til den fremtidige deltagelse i Schengen-informationssystemet med nationale databaser og registre.

- Sikre, at lovgivningen om indvandring gennemføres, særlig hvad angår ordentlig anvendelse af indvandringsprocedurerne.

- Revidere tilbagetagelsesaftaler med nabolande og deres gennemførelse i overensstemmelse med "non-refoulement"-princippet. Fortsætte med at udbygge det tekniske materiel til grænsekontrol.

- Vedvarende bekæmpe hvidvaskning af penge, skaffe tilstrækkelige menneskelige ressourcer og kvalificeret personale og uddannelse. Gennemføre den nationale narkotikastrategi og forbedre bekæmpelsen af ulovlig handel med narkotika.

- Fortsætte indsatsen for at gennemføre lovgivningen om databeskyttelse.

- Forbedre det interne samarbejde i politiet og med andre lovhåndhævelsesinstanser og med domstolene, særlig for at styrke kapaciteten til at bekæmpe organiseret kriminalitet.

- Tage de nødvendige skridt til at sikre anvendelsen af Fællesskabets instrumenter vedrørende domstolssamarbejde i civilsager.

- Sikre, at forudsætningerne for indgåelse af en samarbejdsaftale med Europol opfyldes.

- Tage de nødvendige skridt til at tilpasse lovgivningen til konventionen om beskyttelse af Fællesskabets finansielle interesser og protokollerne hertil.

Toldunion

- Fremskynde lovgivningsharmoniseringen, også hvad angår indførelse af alle toldprocedurer af økonomisk betydning og forenklede fremgangsmåder; styrke den institutionelle og administrative kapacitet. Gennemføre tolddepartementets reform- og moderniseringsprogram.

- Behov for særlig hurtig indsats: fortsætte med at gennemføre IT-strategien for den cypriotiske toldadministration. Udvikle IT-systemer med henblik på elektronisk dataudveksling mellem EF og Cypern.

Eksterne forbindelser

- Tage de nødvendige skridt til at sikre, at alle internationale traktater eller aftaler, der er uforenelige med Fællesskabets regelværk, genforhandles eller opsiges ved tiltrædelsen.

Finanskontrol

- Yderligere udvikle interne inspektørers/revisorers funktionelle uafhængighed på både centralt og decentralt plan; fuldføre arbejdet med en revisionshåndbog og udvikling af revisionsspor til kontrol af EF-midler.

- Styrke offentlige finanskontrolfunktioner gennem tilvejebringelse af adækvat personale, uddannelse og udstyr.

- Bekræfte et passende kontaktsted for OLAF til beskyttelse af Fællesskabets finansielle interesser og indlede et samarbejde med OLAF herigennem.

- Udvide bekæmpelsen af bedrageri.

- Fortsætte indsatsen for at sikre korrekt brug, overvågning og evaluering af EF's førtiltrædelsesfinansiering som en nøgleindikator for Cyperns evne til at anvende regelværket om finanskontrol.

5. Programmering

Efter udløbet den 31.12.1999 af fjerde finansprotokol med Cypern, erstattede Rådet ved forordning (EF) nr. 555/2000 finansprotokollerne fra og med 2000 for en periode på fem år. Det samlede budget for Cypern for perioden 2000-2004 er på 57 mio. EUR, hvoraf en tredjedel af hver årlig tildeling skal anvendes til finansiering af projekter for begge samfund. Programmeringen forelægges hvert år Phare-forvaltningsudvalget til udtalelse.

I henhold til den nye forordning vil bistanden i første række blive rettet mod forberedelser til tiltrædelse som defineret i dette og tidligere tiltrædelsespartnerskaber med Cypern, samt deltagelse i bestemte EF-programmer og -agenturer, herunder rammeprogrammerne for forskning og teknologisk udvikling.

2000-budgettet (9 mio. EUR) er øremærket til aktiviteter i følgende sektorer: det interne marked (beskatning og told), retlige og indre anliggender, administrativt samarbejde, deltagelse i EF-programmer inden for uddannelse (Leonardo, Socrates, Ungdom for Europa) og aktiviteter til fordel for begge samfund (Nicosia Master Plan).

Cypern deltager stadig i multilandeaktiviteterne under MEDA-programmet og modtager desuden støtte fra EIB.

6. Betingethed

Fællesskabets bistand til finansieringen af projekter er betinget af, at Cypern overholder sine forpligtelser i henhold til associeringsaftalen, træffer yderligere foranstaltninger for at opfylde Københavnskriterierne og især gør fremskridt for at realisere de specifikke prioriteter i dette reviderede tiltrædelsespartnerskab. Indfries disse almindelige betingelser ikke, vil Rådet kunne træffe afgørelse om suspension af den finansielle bistand på grundlag af artikel 4 i forordning (EF) nr. 622/98.

7. Tilsyn

Gennemførelsen af tiltrædelsespartnerskabet overvåges inden for rammerne af associeringsaftalen, særlig af Associeringsudvalget.

I Rådets forordning (EF) nr. 555/2000 hedder det, at "Kommissionen bistås af det udvalg, der er omtalt i artikel 9, stk. 1, i forordning (EØF) nr. 3906/89". Det betyder, at det forvaltningsudvalg, der skal føre tilsyn med førtiltrædelsesprogrammerne med Cypern, er det samme som for Phare-programmet.

Tiltrædelsespartnerskabet kan om fornødent fortsat ændres i overensstemmelse med artikel 2 i forordning (EF) nr. 622/98.

(1) Fremstillingsrækkefølgen er den, der er anvendt i de periodiske rapporter fra 2000.